[Paschalis Episcopus, servus servorum Dei, venerabili fratri Hugoni Cluniacensi Abbati, salutem et Apostolicam benedictionem. Desiderium quod ad religiosum propositum et animarum salutem pertinere monstratur, sine aliqua est authore Deo dilatione complendum. Venerabilis siquidem frater noster Joannes Morinorum Episcopus, petente Eustachio Bononiensi Comite, sancti Vulmari Abbatiam sollicitudini tuæ, carissime frater Hugo, corrigendam, et in perpetuum vel à te, vel à tuis successoribus ordinandam commisit. Et nos ergo juxta ejus desiderium ac deliberationem præsentis decreti assertione sancimus, ut idem beati Vulmari Monasterium semper in tua tuorumque successorum ordinatione permaneat; nec alius illic Abbas constituatur, nisi qui vestra fuerit deliberatione provisus. Idem etiam de Menatensi Monasterio constituimus, quod jamdiu in vestra ordinatione permansit. Præterea quoniam omnipotens Deus, et ante nostra tempora et in diebus nostris præcipuam religionis Monasticæ disciplinam in vestro dignatus est Monasterio conservare; hanc vobis prærogativam concedimus, ut quisquis ad vos alieni Monasterii Monachus pro vitæ melioratione transierit, licenter recipiatur, remotis prioris loci querimoniis; ut largiente Domino salutis, quam quærere videtur apud vos, potiatur effectu. Si quis verò temerario ausu his salutiferis constitutionibus obviam ire præsumpserit, Apostolicæ indignationis ultione plectatur, et communionis Ecclesiasticæ periculum patiatur. Ego Paschalis Catholicæ Ecclesiæ Episcopus. Datum apud Aquam Bellam per manum Joannis S. R. Ecclesiæ Diaconi Cardinalis ac Bibliothecarii II. Nonas Augusti, indict. XV. anno M. C. VII. Pontificatus autem Domni Paschalis secundi Papæ, anno octavo. Bullata in plumbe Pensili cum filis sericis rubei et crocei Colorum non retortis.]